ปภ.รายงานอุบัติเหตุเรือล่ม จ.ภูเก็ต 3 ลำ มีผู้เสียชีวิตรวม 41ราย และยังคงค้นหาผู้สูญหาย 15 ราย พร้อมค้นหาผู้ประสบภัยเรือล่มอย่างต่อเนื่อง
นายชยพล  ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่าจากกรณีอุบัติเหตุเรือล่มจากฝนตกหนักและคลื่นลมแรงในจังหวัดภูเก็ต รวม 3 ลำ เมื่อวันที่ 5 กรกฎาคม 2561 ที่ผ่านมา มีผู้เสียชีวิตรวม 41 ราย และสูญหาย 15 ราย แยกเป็น เหตุเรือไดฟ์วิง (ฟินิกซ์) ล่มบริเวณเกาะเฮ มีผู้โดยสาร 93 คน ลูกเรือและไกด์ นำเที่ยว 12 คน รวม 105 คน ช่วยเหลือผู้ประสบภัยได้แล้ว 49 คน มีผู้บาดเจ็บ 11 ราย มีผู้เสียชีวิต 41 ราย ผู้สูญหาย 15 ราย ขณะที่เรือยอร์ช (เซเนริก้า) ล่มบริเวณเกาะเฮ – เกาะไม้ท่อน มีผู้โดยสาร 35 คน ลูกเรือและไกด์นำเที่ยว 7 คน รวม 42 คน ช่วยเหลือผู้ประสบภัยได้ทั้งหมด ส่วนกรณีเรือเจ็ทสกีล่มบริเวณเกาะราชา มีผู้ประสบภัยเป็นชาวรัสเซีย 2 คน สามารถช่วยเหลือได้อย่างปลอดภัยแล้ว  ทั้งนี้ จังหวัดภูเก็ต ได้ประกาศพื้นที่ประสบภัยและจัดตั้งศูนย์บัญชาการฉุกเฉิน ณ ท่าเรืออ่าวฉลอง พร้อมประสานหน่วยงานต่าง ๆ เพื่อปฏิบัติภารกิจค้นหาและช่วยเหลือผู้ประสบภัยจนกว่าจะพบผู้สูญหายทั้งหมด 
      

รวมทั้ง ได้กำชับศูนย์ป้องกันและบรรเทาสาธารณภัยเขต 18 ภูเก็ต และสำนักงานป้องกันและบรรเทาสาธารณภัยจังหวัดภูเก็ต สนับสนุนภารกิจการค้นหาและช่วยเหลือผู้ประสบภัยเรือล่มอย่างต่อเนื่อง